Piemenaitė
Daržely diemedis verkšleno
Auksinių ašarų ugny –
Saulutei tekant margas karves
Giniau rasotan pagirin –

Man baltas kojas rasos plauja,
Saulutė kaitina veidan –
Naktigoniai iš miško joja
Ten vieškeliu ir moja man –

Vosilkos, degančios aguonos –
Tik mirga, mirga rugiuose –
Krūtinėje daina banguoja
Viltim rasota ir šviesia –

Myliu juodakį čigoniuką!
Iš raudonųjų dobilų
Jam vakar pyniau čia vainiką,
O šiandien ilgesį pinu –

Nėris Salomėja
Eilėraščiai